Harkovan traktoritehdas

Harkovan traktoritehdas (, suom. 'Oyj Harkovan traktoritehdas'), lyhennettynä HTZ (); neuvostoaikana myös Grigori Ordžonikidzen mukaan nimetty Harkovan traktoritehdas () on ukrainalainen traktorinvalmistaja, joka tehdas sijaitsee Harkovassa. Tehtaan historian aikana siellä on valmistettu paitsi traktoreita, myös muun muassa panssari- ja miehistönkuljetusvaunuja. HTZ oli aikanaan Neuvostoliiton suurin traktorivalmistaja.

Yritys perustettiin vuonna 1930. Sen traktoritehdas rakennettiin yhdysvaltalaisten insinöörien tuella. Ensimmäinen tuote oli myös Stalingradin traktoritehtaalla valmistettu, yhdysvaltalaisen International Harvester McCormick Deering 15 30 -traktorin pohjalta valmistettu, paikallisesti HTZ 15/30 -malliksi nimetty traktori, joka valmistui Harkovan tuotantolinjalta 1. lokakuuta 1931. Tätä pidetään tehtaan alkuajankohtana. Sittemmin tehtaalla viimeisteltiin uusi traktori kuuden minuutin välein. 100 000. traktori valmistui vuonna 1935. Vuonna 1937 valmistukseen otettiin (S)HTZ-NATI-traktorimalli. 

Tehtaan tarvitsemille asiantuntijoille ja muille työntekijöille rakennettiin lähistölle laaja asuin- ja virkistysalue. Tästä kehittynyt nykyisen Harkovan itäinen kaupunginosa tunnetaan tehtaan lyhennetyllä nimellä HTZ.

Syys-lokakuussa 1941 tehdas valmisti kevyttä panssarivaunua T-16. Toisen maailmansodan aikana 1941-45 Harkovan traktoritehdas evakuoitiin ensin Stalingradiin ja sitten Rubtsovskiin, jonne perustettiin Altain traktoritehdas. Kun Harkova vapautui miehityksestä, oli vuonna 1943 edessä kokonaan tuhotun traktoritehtaan uudelleen rakentaminen. Vuoden 1949 lopulla käynnistettiin uuden DT-54-dieseltraktorimallin valmistus. Siitä tuli vuoteen 1962 saakka pääasiallinen maataloustraktori Neuvostoliitossa. Vuonna 1962 alkoi kyntötraktorimallin T-74 tuotanto.

Vuonna 1967 valmistui miljoonas traktori. Neuvostovuosina tehdas palkittiin kahdesti Leninin palkinnolla (1932 ja 1967) ja kerran Työn punalipun kunniamerkillä (1948).

Joitain kappaleita DT-14-traktoreita tuotiin Suomeen, mutta Valtion maatalouskoneiden tutkimuslaitos ei pitänyt niitä työturvallisina.

Neuvostoliiton hajoamisen jälkeen yhtiö järjestettiin osakeyhtiöksi 1994. Vuosina 2003–2006 se vaihtoi omistajaa kolmesti. Maaliskuussa 2016 yhtiön omistajaksi tuli liikemies Oleksandr Jaroslavskyi (). 

Yhtiön tuotetarjonta on uudistunut 2000-luvulla. Vuonna 2015 yhtiö esitteli myös kevyen sähkötraktorin. Nykyään Harkovan traktoritehdas tuottaa kymmeniä eri traktorimalleja tai muita laitteita. Kaiken kaikkiaan tehdas on valmistanut yli 3 miljoonaa traktoria tai muuta erikoistunutta raskasta laitetta, joista 2,5 miljoonaa on traktoria (2022 mennessä). 

Vuonna 2020 yhtiön pääomistaja viestitti, että Harkovan traktoritehtaan alueelle rakennettaisiin Ukrainan Silikonilaaksoksi luonnehtimansa HTZ Ekopolis teknologia-alue. Perinteinen traktorintuotanto on samoihin aikoihin ollut suppeampaa: vuonna 2017 HTZ valmisti 3295 traktoria ja vuonna 2000 vain 827. Maaliskuussa 2022 Venäjän hyökkäyssodan aikana osa traktoritehtaasta tuhoutui Venäjän tykistötulen ja tulipalojen seurauksena. Toukokuussa 2022 eräänä mahdollisuutena pidettiin traktorituotannon siirtämistä Romaniaan.

Lähteet

Aiheesta muualla

Ukrainalaiset teollisuusyritykset
Harkova
Neuvostoliiton panssarivaunutehtaat
Ensimmäinen viisivuotissuunnitelma